U-I-1/01
Natisni
Opravilna št.:
U-I-1/01
Datum odločitve:
6. 12. 2001
Objavljeno:
OdlUS X, 205
ECLI:
ECLI:SI:USRS:2001:U.I.1.01
Akt:
Zakon o pokojninskem in invalidskem zavarovanju (Uradni list RS, št. 106/99, 72/2000 in 124/2000) (ZPIZ), 8., 38., 3. odst. 52., 2. in 3. odst. 54. čl.
Izrek:
Pobuda za začetek postopka za oceno ustavnosti 8. člena v delu, ki se nanaša na pojem vajenec, 38. člena, tretjega odstavka 52. člena ter drugega in tretjega odstavka 54. člena Zakona o pokojninskem in invalidskem zavarovanju (Uradni list RS, št. 106/99, 72/2000 in 124/2000) se zavrže.
Evidenčni stavek:
Splošen in abstrakten pravni interes za ustreznejšo ureditev določenega vprašanja za začetek postopka za oceno ustavnosti ne zadošča.
Geslo:
Pravni interes (procesna predpostavka ustavnosodnega postopka).
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Gabrijela Jakopič, Slovenj Gradec
Datum vloge:
3. 1. 2001
Vrsta odločitve:
sklep
Vrsta rešitve:
zavrženje
Dokument:
US21136
Dokument v PDF obliki:
U-I-1-01.pdf
116 KB
Prenesite datoteko
U-I-1/01
6. 12. 2001
S K L E P
Ustavno sodišče je v postopku za preizkus pobude Gabrijela Jakopiča iz Slovenj Gradca na seji dne 6. decembra 2001
sklenilo:
Pobuda za začetek postopka za oceno ustavnosti 8. člena v delu, ki se nanaša na pojem vajenec, 38. člena, tretjega odstavka 52. člena ter drugega in tretjega odstavka 54. člena Zakona o pokojninskem in invalidskem zavarovanju (Uradni list RS, št. 106/99, 72/2000 in 124/2000) se zavrže.
O b r a z l o ž i t e v
1. Pobudnik predlaga oceno ustavnosti določb Zakona o pokojninskem in invalidskem zavarovanju (v nadaljevanju ZPIZ-1), po katerih je opredeljen pomen pojma vajenca, kot ga uporablja ta zakon in urejeno znižanje starostne meje zaradi zaposlitve oziroma vključitve v obvezno zavarovanje ženske pred njenim dopolnjenim 18. letom starosti ter zaradi rojstva in skrbi za otroke. Pobudnik meni, da Zakon v izpodbijanih določbah pristransko zagotavlja pravice samo osebam ženskega spola in zato so osebe moškega spola v manj ugodnem položaju. Pobudnik svoj pravni interes za oceno ustavnosti navedenih določb utemeljuje z navedbo, da je kot moški bodoči upokojenec.
2. V skladu z določbo 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsakdo da pobudo za začetek postopka, če izkaže svoj pravni interes. Ta pa je podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj. Po ustaljeni praksi Ustavnega sodišča mora biti pravni interes neposreden in konkreten, morebitna ugoditev pobudnikovemu predlogu mora privesti do spremembe njegovega pravnega položaja.
3. Pobudnik ni izkazal, s čim naj bi izpodbijane določbe ZPIZ-1 neposredno posegale v njegove pravice, pravne interese oziroma njegov pravni položaj. Splošen in abstrakten pravni interes za ustreznejšo ureditev določenega vprašanja pa za začetek postopka za oceno ustavnosti ne zadošča. Njegovo pobudo je bilo zato treba zavreči.
4. Ustavno sodišče je ta sklep sprejelo na podlagi 25. člena ZUstS in prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: namestnik predsednice dr. Janez Čebulj ter sodnici in sodniki dr. Zvonko Fišer, Lojze Janko, Milojka Modrijan, dr. Ciril Ribičič in dr. Mirjam Škrk. Sklep je sprejelo soglasno.
Namestnik predsednice
dr. Janez Čebulj